የሙስሊሙ ኅብረተሰብ መፍትሔ አፈላላጊ ኮሚቴ ጠቅላይ ሚኒስትሩን በግንባር ለማነጋገር ጥያቄ አቀረበ
የተፈጸመው በደል በይቅርታ እንጂ በበቀል አይፈታም ብሏልከስድስት ዓመታት በፊት የተቋቋመው የሙስሊሙ ኅብረተሰብ መፍትሔ አፈላላጊ ኮሚቴ፣ ጠቅላይ ሚኒስትር ዓብይ አህመድ (ዶ/ር) በግንባር እንዲያነጋግሩት ጥያቄ ማቅረቡን አስታወቀ፡፡ የኮሚቴው አባላት ሐሙስ ሰኔ 14 ቀን 2010 ዓ.ም. በኢሊሊ ኢንተርናሽናል ሆቴል በሰጡት ጋዜጣዊ መግለጫ እንዳስታወቁት፣ ጠቅላይ ሚኒስትር ዓብይ በገቡት ቃል መሠረት በቅርቡ እንዲያነጋግሯቸው በደብዳቤ ጠይቀዋል፡፡ ሁሉንም የኅብረተሰብ ክፍሎች ማዕከል ያደረገ ማለትም ምሁራንን፣ የአገር ሽማግሌዎችን፣ ወጣቶችንና ሴቶችን ያሳተፈና ሕዝበ ሙስሊሙን ማዕከል ያደረገ፣ ሁሉን አካታች የመፍትሔ አቅጣጫ እንደሚከተሉ በደብዳቤያቸው ጠቁመው ጥያቄያቸውን ማቅረባቸውን አስረድተዋል፡፡ ጠቅላይ ሚኒስትሩ ወደ ሥልጣን በመጡ ሁለት ወራት ውስጥ እየሆነው ያለው ነገር ሁሉ ‹‹ይበል›› የሚያሰኝ መሆኑን የገለጹት የኮሚቴው አባላት፣ እነሱም የሚያነሷቸው የመብት ጥያቄዎች አፋጣኝና አርኪ ምላሽ እንደሚያገኙ በጉጉት የሚጠብቁ መሆኑን አስረድተዋል፡፡ ኢትዮጵያን ያስተዳድሩ የነበሩ መንግሥታት ፖሊሲያቸው ተመሳሳይ ሊባል በሚችል ሁኔታ በሙስሊሙ ላይ ተመሳሳይ አቋም ያራምዱ እንደነበር አስታውሰው፣ በኢሕአዴግ ዘመን መልካም ጅማሮዎች የታዩ ቢሆንም፣ በአፈጻጸም ደረጃ ግን ተመሳሳይ በደሎች እንደተፈጸመባቸው አስረድተዋል፡፡ ሙስሊሙ ኅብረተሰብ ከሚያነሳቸው ጥያቄዎች መካከል አንዱ የተቋም መስተካከል ወይም የመሪዎች (መጅሊስ) ችግር መሆኑን የኮሚቴው አባላት ገልጸው፣ ጠቅላይ ሚኒስትር ዓብይ እንደሚሉት፣ የሚያዋጣው መደመር ነውና እነሱም መደመር እንደሚፈልጉ ተናግረዋል፡፡ ጥያቄው የሁሉም ሙስሊም ማኅበረሰብ በመሆኑ ለለውጥ የሚንቀሳቀስ ሁሉ ተሳታፊ መሆን እንዳለበት አክለዋል፡፡ ሙስሊሙ ኅብረተሰብ አሁን በአገሪቱ እየተካሄደ ባለው እንቅስቃሴ ከፍተኛ አስተዋጽኦ ማድረጉን የገለጹት አባላቱ፣ ከ1997 ዓ.ም. ወዲህ ሁሉም የሕዝብ ድምፅ ታፍኖ ጥቂቶች ብቻ እየተሰሙ በነበረበት ወቅት፣ ሙስሊሙ ኅብረተሰብ አፈናውንና ክልከላውን ሰብሮ በመውጣት ‹‹ሕገ መንግሥታዊ መብቴ ይከበር፣ መንግሥት በሃይማኖት መካከል ጣልቃ ሊገባ አይገባም፣ በቃ!›› ብሎ የተነሳ ብቸኛ መሆኑን አብራርተዋል፡፡ በዚህም በርካታ ሙስሊሞች መገደላቸውን፣ አካል መጉደሉን፣ ለእስር የተዳረጉ ፍፁም በሰው ልጅ ላይ ሊፈጸሙ የማይገቡ ዘግናኝና አፀያፊ ድርጊቶች እንደተፈጸመባቸው በይቅርታ ካልሆነ በስተቀር በገንዘብ ሊካስ የማይችል ጥቃት እንደደረሰባቸው አስረድተዋል፡፡ ከኢትዮጵያ ከታሪክ መረዳት የሚቻለው አንድ መንግሥት ሌላውን የሚተካው ነፍጥ በማንገብና ጫካ ውስጥ በመግባት ወይም መፈንቅለ መንግሥት በማድረግ መሆኑን የጠቆሙት የኮሚቴው አባላት፣ ሙስሊሙ ማኅበረሰብ ግን ለመጀመርያ ጊዜ ሰላማዊ እንቅስቃሴ በከተማ ውስጥ እንዴት ማድረግ እንደሚቻልና ለሌላውም ማሳየት የቻለ መሆኑን አስረድተዋል፡፡ የሙስሊሙ ማኅበረሰብ መፍትሔ አፈላላጊ ኮሚቴ ዳር እስከ ዳር በሙስሊሞች የተመረጠና ሙሉ ውክልና ያለው መሆኑን አባላቱ ገልጸው፣ አንዳንድ መንግሥትንና ማኀበረሰቡን ለማጋጨት የፈለጉ ወገኖች እንደሚያስወሩት የራሱ የሆነ የሚንቀሳቀስበት የተለየ ፍላጎት እንደሌለው ገልጸዋል፡፡ የወንበር ፍላጎት ወይም የማንኛውንም ጥቅም ፍላጎት እንዳልነበረው፣ እንደሌለውና ወደፊትም እንደማይኖረው አክለዋል፡፡ ዋና ዓላማው የሕዝበ ሙስሊሙን ጥያቄ ተገቢ በሆነ መንገድ ምላሽ እንዲሰጥበትና መንግሥትም ጥያቄውን ተቀብሎ ሙስሊሙ ኅብረተሰብ የሰላሙ፣ የኢኮኖሚው፣ የልማቱና የማኅበራዊው እንቅስቃሴና ተሳትፎ አካል እንዲሆን እንዲያደርግለት ብቻ መሆኑን አብራርተዋል፡፡ የኮሚቴ አባላትም ሆኑ ሙስሊሙ ማኅበረሰብ ካልተመረጥንም ሆነ መጅሊስ ውስጥ ካልገባን የሚል ፍላጎትም ሆነ አቋም እንደሌላቸው የጠቆሙት የኮሚቴው አባላት፣ የሚፈልጉት መድረኩ ለሁሉም ክፍት እንዲሆንና የመጅሊስ ምርጫ ዴሞክራሲያዊ፣ ግልጽ፣ ነፃ፣ ፍትሐዊና አሳታፊ እንዲሆን መሆኑን ገልጸዋል፡፡ ቀደም ብሎ በመመሳጠር ምርጫውን ውስጥ ለውስጥ ከጨረሱ በኋላ ለማስመሰል እጅ ማውጣት ከእምነቱና ንፁህ አስተሳሰብ ጋር ስለሚጋጭ፣ እሱን እንደማይፈልጉ ጠቁመዋል፡፡ ጊዜው ሲደርስ ማኅበረሰቡ የሚመራውን በሃይማኖቱ ዕውቀት ያለውንና አቅም ያለውን እንዲመርጥ የማስተዋወቅ ሥራ ብቻ ሊሠራ እንደሚገባም አክለዋል፡፡ ለፖለቲካው ያልበጀ ወደ ሃይማኖት ሲመጣ ተገቢ አለመሆኑን መሆኑን ተናግረዋል፡፡ሙስሊሙ ኅብረተሰብ ወገኖቹ፣ ልጆቹና ቤተሰቦቹ ‹‹አሸባሪ›› ተብለው ሲታሰሩ፣ ሲገረፉ፣ ሲሰቃዩና ሲገደሉበት መኖሩን የጠቆሙት የኮሚቴ አባላቱ፣ ከተፈረደባቸውም በኋላ ‹‹እኛ አሸባሪ አይደለንም፣ ግን ለምን አሸባሪ ተባልን?›› እያሉ ሲብሰለሰሉ የኖሩ ቢሆንም፣ ጠቅላይ ሚኒስትር ዓብይ ሰሞኑን አሸባሪ ‹‹እኛ ነን፣ መንግሥት ነው . . . ›› በማለታቸው፣ ከአሸባሪነት ነፃ መውጣታቸውን አስታውቀዋል፡፡ ይኼም ቁስላቸውን እንዳከመላቸውም አክለዋል፡፡ ሕዝቡ ‹‹ይቅርታ አድርጎልን እንጂ ሥራችን እስር ቤት ያስገባን ነበር፤›› በማለት ጠቅላይ ሚኒስትሩ መናገራቸውን አስታውሰው፣ ግፍ የተፈጸመባቸው በተለይ የሙስሊሙ ማኅበረሰብ ቤተሰቦች ከመሆናቸው አንፃር፣ የይቅርታው አካል ነን ብለው እንደሚያስቡ ተናግረዋል፡፡ ዘመኑ የይቅርታ በመሆኑ ከደረሰው በደል አንፃር በይቅርታ ካልሆነ በስተቀር ሒሳብ ማወራረድ ውስጥ በመግባት፣ ቂም በቀል እንደማያዋጣ አስረድተዋል፡፡ በሙስሊሙ ማኅበረሰብ ላይ በደልና ችግር የፈጠሩ ሰዎች ሳይሆኑ የተዘረጋው ተቋምና መዋቅር መሆኑን አባላቱ ገልጸው፣ መዋቅሮቹ እንዲስተካከሉ ሁሉም ሕዝብ የሐሳብ ልዩነቱን አክብሮ በሚስማማበት ነገር ላይ ተባብሮና ተከባብሮ በልማቱና በማንኛውም እንቅስቃሴ ውስጥ እኩል እንዲሳተፍ ጠይቀዋል፡፡ ከኮሚቴ አባላቱ ውስጥ ፕሮፌሰር አደም ካሚል፣ አቶ አቡበከር አህመድ፣ አቶ ካሚል ሸምሱ፣ ሃጅ ሑሴን ላለምዳና ሌሎችም የተገኙ ሲሆን፣ የዴሞክራሲ ሽግግሩን ሁሉም ሙስሊም ማኅበረሰብ የሚፈልገውና በልማቱ፣ በኢኮኖሚው፣ በማኅበራዊ፣ በፖለቲካውና በሁሉም መስክ እኩል መሳተፍ ስላለበት፣ ጠቅላይ ሚኒስትሩም በግንባር አግኝተዋቸው እንደሚወያዩዋቸው እምነት እንዳላቸው ተናግረዋል፡፡ 